**Ministru kabineta rīkojuma projekta “Par atteikumu atvērt studiju virzienu “Mākslas” sabiedrībā ar ierobežotu atbildību “Biznesa augstskola “Turība””” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums | Ministru kabineta rīkojuma projekts “Par atteikumu atvērt studiju virzienu “Mākslas” sabiedrībā ar ierobežotu atbildību “Biznesa augstskola “Turība””” (turpmāk – projekts) izstrādāts:1) saskaņā ar Augstskolu likuma 55.2panta trešajā daļā noteikto, ka pirms augstskola vai koledža iesniedz Akadēmiskās informācijas centram iesniegumu par studiju programmas licencēšanu jaunā augstskolas vai koledžas studiju virzienā, augstskola vai koledža iesniedz iesniegumu Izglītības un zinātnes ministrijā par jauna studiju virziena atvēršanu. Lēmumu par jauna studiju virziena atvēršanu attiecīgajā augstskolā vai koledžā pieņem Ministru kabinets, izvērtējis augstskolai vai koledžai pieejamos resursus un atbilstību valsts attīstības prioritātēm;2) ņemot vērā to, ka sabiedrība ar ierobežotu atbildību “Biznesa augstskola “Turība”” 2017.gada 2.februārī iesniegusi Izglītības un zinātnes ministrijā (turpmāk – ministrija) 2017.gada 26.janvāra iesniegumu Nr.1.1.-07/366, kurā lūdz atvērt sabiedrībā ar ierobežotu atbildību “Biznesa augstskola “Turība”” (turpmāk – Augstskola) jaunu studiju virzienu “Mākslas”. |
|  2. |  Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Augstskola ir reģistrēta Augstskolu reģistrā 2000.gada 2.februārī, reģistrācijas Nr.3343800213.1997.gada 8.maijā Augstskola tika akreditēta. 2013.gadā Latvijas Universitātē uz sešiem gadiem tika akreditēti šādi studiju virzieni:- “Ekonomika”;- “Informācijas un komunikācijas zinātnes”;- “Tiesību zinātne”;- “Vadība, administrēšana un nekustamo īpašumu pārvaldība”;- “Viesnīcu un restorānu serviss, tūrisma un atpūtas organizācija”.Savukārt 2015.gadā Augstskolā uz diviem gadiem akreditēts studiju virziens “Iekšējā drošība un civilā aizsardzība”, kas 2017.gadā atkārtoti akreditēts uz diviem gadiem.Augstskola vēlas licencēt profesionālo bakalaura studiju programmu “Produktu dizains”, pēc kuras apguves piešķirt profesionālo bakalaura grādu dizainā un produktu dizainera profesionālo kvalifikāciju. Minētā studiju programma atbilstu jaunam Augstskolas studiju virzienam “Mākslas”.Šobrīd studiju virziens “Mākslas” ir akreditēts 15 augstākās izglītības iestādēs, 2 koledžās un 13 augstskolās. Līdzīgas studiju programmas īsteno trīs akreditētas augstskolas (viena no tām studiju programmu neīsteno studiju virziena “Mākslas” ietvaros):- Liepājas Universitāte – profesionālā bakalaura studiju programma “Dizains” ar piešķiramo grādu “profesionālā bakalaura grāds mākslā” un piešķiramo profesionālo kvalifikāciju “datordizainers”, “interjera dizainers”, “produktu dizainers” vai “fotogrāfs” (studējošo skaits 2016./2017.akadēmiskā gadā – 63);- Daugavpils Universitāte – profesionālā bakalaura studiju programma “Dizains” ar piešķiramo grādu “profesionālā bakalaura grāds mākslā” un piešķiramo profesionālo kvalifikāciju “grafikas dizainers” vai “produktu dizainers” (studējošo skaits 2016./2017.akadēmiskā gadā – 65);- Rīgas Tehniskā universitāte (studiju virziens “Ražošana un pārstrāde”) – profesionālā bakalaura studiju programma “Materiālu tehnoloģija un dizains” ar piešķiramo grādu “profesionālais bakalaura grāds materiālu tehnoloģijā un dizainā” un profesionālo kvalifikāciju “produktu dizainers” (studējošo skaits 2016./2017.akadēmiskā gadā – 209).Saskaņā ar Augstskolu likuma 55.2panta trešo daļu, pirms augstskola vai koledža iesniedz Akadēmiskās informācijas centram iesniegumu par studiju programmas licencēšanu jaunā augstskolas vai koledžas studiju virzienā, augstskola vai koledža iesniedz iesniegumu ministrijā par jauna studiju virziena atvēršanu. Lēmumu par jauna studiju virziena atvēršanu attiecīgajā augstskolā vai koledžā pieņem Ministru kabinets, izvērtējis augstskolai vai koledžai pieejamos resursus un atbilstību valsts attīstības prioritātēm. Ja Ministru kabinets pieņem lēmumu atvērt studiju virzienu augstskolā vai koledžā, augstskola vai koledža iesniedz Akadēmiskās informācijas centram iesniegumu par attiecīgajam studiju virzienam atbilstošās studiju programmas licencēšanu.Ministru kabineta 2015.gada 14.jūlija noteikumu Nr.408 “Studiju programmu licencēšanas noteikumi” 13.punkts nosaka, ka ministrija iesniedz Ministru kabinetā tiesību akta projektu par jauna studiju virziena atvēršanu vai par atteikumu atvērt jaunu studiju virzienu augstskolā vai koledžā. Minētajam tiesību akta projektam pievieno Ekonomikas ministrijas, Pārresoru koordinācijas centra, Augstākās izglītības padomes, Latvijas darba devēju konfederācijas, Izglītības un zinātnes ministrijas un tās ministrijas, kuras kompetencei atbilst atveramais studiju virziens, viedokļus.Studiju virziena “Mākslas” atvēršanas Augstskolā mērķis ir nodrošināt apstākļus, lai Augstskola būtu tiesīga iesniegt licencēšanai studiju programmas, kas atbilst jaunajam studiju virzienam.Izvērtējot Augstskolai pieejamos resursus studiju virziena “Mākslas” īstenošanai, secināms, ka Augstskola gatavojas iesaistīt studiju virziena “Mākslas” īstenošanā pasniedzējus ar izglītību mākslās (astoņi no 22 iesaistāmajiem pasniedzējiem), kā arī pasniedzējus, kas pasniegs vispārējos studiju kursus un līdz ar to tiem nav izglītība mākslās, kā arī tie līdz šim nav savu zinātnisko darbību un pētniecību veikuši tieši dizaina jomā, piemēram, pasniedzējs, kuram paredzēts pasniegt studiju kursus par dizaina vēsturi, līdz šim ir strādājis ar vēstures jautājumiem vispār. Līdz ar to secināms, ka studiju virziena īstenošanā iesaistāmo pasniedzēju kvalifikācija daļēji atbilst studiju virziena “Mākslas” īstenošanas vajadzībām. Būtiski uzsvērt, ka iesaistāmajiem pasniedzējiem, kam ir izglītība mākslās, ir veikta mākslinieciskā jaunrade dizaina jomā.Augstskola jauno studiju virzienu plāno īstenot jau esošajās Augstskolas telpās. Augstskolas bibliotēkā ir nodrošināta informatīvā bāze arī par dizaina jautājumiem. Grāmatas ir pieejamas angļu, vācu, krievu un latviešu valodās. Tāpat tiek abonēti arī dažādi periodiskie izdevumi. Studējošajiem būs iespējams izmantot arī Augstskolas Komunikācijas fakultātes rīcībā esošo aparatūru – TV kameras un foto kameras, prožektorus, datortehniku un citu. Augstskola ir paredzējusi ieguldīt aptuveni 50 000 *euro* mācību telpu un aprīkojuma nodrošināšanā. Augstskolai ir stabila finansiālā plūsma, līdz ar to būs iespējams veikt finanšu resursu ieguldījumus.Augstākās izglītības padome, Pārresoru koordinācijas centrs< Latvijas Darba devēju konfederācija un Ekonomikas ministrija atbalsta studiju virziena “Mākslas” atvēršanu Augstskolā, norādot, ka studiju virziens atbilst valsts attīstības prioritātēm un darba tirgus prognozēm. Augstākās izglītības padome sākotnēji norādīja uz iespējamu mācībspēku kvalifikācijas nepietiekamību studiju programmas nodrošināšanas vajadzībām, taču atkārtotajā viedoklī norādīja, ka pēc Augstskolas uzklausīšanas secināts, ka Augstskola var piesaistīt mācībspēkus ar nepieciešamo kvalifikāciju.Kultūras ministrija norāda, ka atzinīgi vērtē Augstskolas darbības mērķi, kas atbilst Latvijas ilgtspējīgas attīstības stratēģijas līdz 2030.gadam un Latvijas Nacionālā attīstības plāna 2014.-2020.gadam mērķiem − veicināt ārvalstu studentu īpatsvaru Latvijas augstskolās līdz vismaz 10 % no kopējā studējošo skaita - un Ministru kabineta prioritārajiem rīcības virzieniem tautsaimniecības attīstībai, kurā paredzēta radošo industriju attīstība, tradicionālo un moderno tehnoloģiju izmantošana radošo produktu izstrādē ar mērķi komercializēt kultūras ekonomisko potenciālu. Vienlaikus Kultūras ministrija norāda, ka nav pietiekamas informācijas, lai varētu izvērtēt studiju virzienam atbilstošās studiju programmas kvalitatīvas īstenošanas nodrošināšanu, jo nav iesniegti, piemēram, studiju kursu apraksti. Kultūras ministrija kā vadošā valsts pārvaldes iestāde dizaina jomā neatbalsta studiju virziena “Mākslas” atvēršanu Augstskolā. Kultūras ministrija uzskata, ka Augstskola nav ņēmusi vērā plānošanas dokumentos noteikto par kopīgu, starpdisciplināru studiju programmu ar citām Latvijas vai ārvalstu augstskolām veidošanu. Kā arī rast iespēju jau esošās studiju programmas papildināt ar jauniem studiju kursiem dizainā, tādējādi sniedzot studentiem aktuālās zināšanas, izpratni par dizainu, dizaina domāšanas metodiku, dizaina saistību ar inovācijām, dizaina lomu tautsaimniecībā, dizaina iespējām sabiedrības labklājības veidošanā.Ministrijas ieskatā studiju virziens “Mākslas” neatbilst valsts attīstības prioritātēm, jo:- Latvijas Nacionālās attīstības plāns 2020.gadam[[1]](#footnote-1) nosaka, ka Latvijas ekonomikas pamats ir efektīva, pārdomāta un koncentrēta resursu izmantošana, lai veicinātu uzņēmējdarbības attīstību valstī. Augstskolas vēlme atvērt studiju virzienu “Mākslas”, kas jau tiek īstenots 15 augstākās izglītības iestādēs un kura ietvaros var tikt licencētas jebkādas tam atbilstošas studiju programmas, neliecina par efektīvu un koncentrētu resursu izmantošanu, kas veicinās uzņēmējdarbības attīstību;- Latvijas Nacionālās attīstības plāns 2014.-2020.gadam rīcības virziena “Attīstīta pētniecība, inovācija un augstākā izglītība” ietvaros nosaka uzdevumu “Augstākās izglītības konkurētspēja un konsolidācija”. Jauna studiju virziena atvēršana un jaunu studiju programmu licencēšana neveicina noteiktā uzdevuma izpildi, jo saskaņā ar Izglītības attīstības pamatnostādnēm 2014.-2020.gadam[[2]](#footnote-2) “augstākās izglītības jomā tiks atbalstīta AII, t.sk. koledžu, savstarpējā sadarbība, veicināta AII resursu konsolidācija un studiju programmu ciešāka integrācija ar industriju. Tiek paredzēts atbalsts studiju programmu konsolidēšanai, veidojot kopīgas studiju programmas…” Augstākās izglītības politika ir vērsta uz resursu konsolidāciju un studiju programmu skaita samazināšanu. Līdz 2020.gadam plānots samazināt studiju programmu skaitu no 900 uz 600 studiju programmām. Ministrija neatbalsta jaunu studiju virzienu atvēršanu un jaunu studiju programmu licencēšanu, jo tas palielinās studiju programmu fragmentāciju un veicinās resursu izkliedēšanos, nevis koncentrāciju. Augstskolai, veicot valsts funkciju un īstenojot augstākās izglītības programmas, jādarbojas valsts interesēs, līdz ar to arī jāveicina augstākajai izglītībai noteikto mērķu sasniegšana.Ņemot vērā minēto, secināms, ka studiju virziens “Mākslas” daļēji atbilst valsts attīstības prioritātēm un Augstskolai var būt nepietiekami resursi studiju virziena “Mākslas” īstenošanai. |
|  3. | Projekta izstrādē iesaistītās institūcijas | Ministrija. |
|  4. |  Cita informācija |  Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz Augstskolu. |
|  2. | Tiesiskā regulējuma ietekme uz tautsaimniecību un administratīvo slogu | Ja studiju virziens netiek atvērts, ietekmes uz tautsaimniecību un administratīvo slogu nav. |
|  3. | Administratīvo izmaksu monetārs novērtējums |  Projekts šo jomu neskar. |
|  4. |  Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | Projekta izpildē būs iesaistīta Augstskola. |
|  2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
|  3. | Cita informācija | Nav. |

*Anotācijas III, IV, V un VI sadaļa* ***–*** *projekts šīs jomas neskar.*

Izglītības un zinātnes ministrs Kārlis Šadurskis

Vizē:

valsts sekretāre Līga Lejiņa

27.07.2017.

1388

L.Upīte, 67047816

Linda.Upite@izm.gov.lv

1. http://www.pkc.gov.lv/images/NAP2020%20dokumenti/20121220\_NAP2020\_apstiprinats\_Saeima.pdf [↑](#footnote-ref-1)
2. http://likumi.lv/doc.php?id=266406 [↑](#footnote-ref-2)